La Conselleria de Polítiques Inclusives accepta la cessió d'un immoble del complex cívic El Prat per part de l'Ajuntament de Llíria
13 de agost de 2021

La Conselleria de Polítiques Inclusives ha acceptat la cessió d'un immoble del complex cívic El Prat per part de l'Ajuntament de Llíria. Esta cessió gratuïta ha sigut validada, mitjançant mutació demanial, pel Consell, que ha adquirit el compromís d'emprar este habitatge com a centre per a persones amb diversitat funcional.

Este immoble compta una superfície de 6.704 metres quadrats, sobre la qual hi ha construïts dos edificis d'una planta, ubicats dins del centre cívic El Prat situat en la carretera que connecta Llíria i Olocau.

L'habitatge s'incorpora a l'Inventari General de Béns i Drets de la Generalitat en concepte de bé de domini públic destinat al servei públic social. El primer edil, Joanma Miguel, ha indicat que “esta cessió estarà subjecta, en tot moment, al compliment del compromís de donar-li ús com a centre per a persones amb diversitat funcional”. “Amb l'acceptació d'esta cessió per part del Consell, fem un pas més dins de la planificació per a aplicar el Pla Convivint de la Generalitat en el nostre municipi”, ha explicat l’alcalde.

Cal recordar que el Pla Convivint dotarà a Llíria de quatre infraestructures socials per a diferents col·lectius: un centre de dia i una residència per a persones amb diversitat funcional, un centre de dia per a persones majors, un centre per a la salut mental i un Punt de Trobada Familiar.

Així mateix l'Ajuntament de Llíria, dins de les mesures que conformen el seu programa de polítiques inclusives, també va aprovar en el plenari ordinari celebrat el passat 29 de juliol la mutació demanial del Centre de Rehabilitació i Inserció Social (CRIS).